text: ড. কামাল জনবিচ্ছিন্ন থেকে পচে যাওয়া রাজনীতিবিদে পরিণত হয়েছেন: হাছান মাহমুদ - রাজনীতি - Premier News Syndicate Limited (PNS)
  ১৭ অক্টোবর ২০১৮, ৪:৪৯ বিকাল
  পিএনএস ডেস্ক : ড. কামাল হোসেনের সমালোচনা করে আওয়ামী লীগের প্রচার ও প্রকাশনা সম্পাদক ড. হাছান মাহমুদ বলেছেন, তিনি আগে শুধু একজন জনবিচ্ছিন্ন রাজনীতিবিদ ছিলেন, এখন তিনি পচে যাওয়া রাজনীতিবিদে পরিণত হয়েছেন।
  তিনি বলেন, ড. কামাল হোসেন কথায় কথায় মানবাধিকার ও আইনের শাসনের কথা বললেও বঙ্গবন্ধুর খুনি, ২১ আগস্টের হামলাকারী, এতিমের টাকা আত্মসাতকারীরে সাথে ঐক্য করেছেন।
  বুধবার (১৭ অক্টোবর) দুপুরে জাতীয় প্রেস ক্লাবের সামনে এক মানববন্ধনে এসব কথা বলেন আওয়ামী লীগের এ নেতা। 'বিএনপি, জামায়াত ও ড. কামাল হোসেন গংদের দেশবিরোধী ষড়যন্ত্রের প্রতিবাদে' বাংলাদেশ স্বাধীনতা পরিষদ নামের একটি সংগঠন এই মানববন্ধনের আয়োজন করে।
  হাছান মাহমুদ বলেন, ড. কামাল হোসেন মুক্তিযুদ্ধের চেতনা ও বঙ্গবন্ধুর আত্মার সাথে বেঈমানি করেছেন। তিনি কথায় কথায় নিজেকে বঙ্গবন্ধুর কর্মী হিসেবে দাবি করলেও যে দল তাকে খুন করেছে, খুনিদের আশ্রয় দিয়েছে ও পুরস্কৃত করেছে, সেই দলের নেতৃত্ব গ্রহণ করেছেন।
  'জাতীয় ঐক্যফ্রন্টকে' হুঁশিয়ারি দিয়ে তিনি বলেন, জাতীয় ঐক্যফ্রন্ট সিলেটসহ দেশের বিভাগীয় শহরগুলোতে সমাবেশের কর্মসূচি নিয়েছে। এ সমাবেশগুলোতে তারা বিশৃঙ্খলা করার চেষ্টা করবে। এধরনের অপচেষ্টা করলে জনগণকে সঙ্গে নিয়ে তা প্রতিহত করা হবে।
  আওয়ামী লীগের প্রচার ও প্রকাশনা সম্পাদক বলেন, তারা (জাতীয় ঐক্যফ্রন্ট) মূলত ষড়যন্ত্রকারী। বিএনপি নেত্রী বেগম খালেদা জিয়া তাদের ভাড়া করেছেন। তারা দেশের বিরুদ্ধে ষড়যন্ত্র করছে।
  ২০ দলীয় জোটের ঐক্য যারা ধরে রাখতে পারে না, তাদের নেতৃত্বে জাতীয় ঐক্যফ্রন্ট গঠন ভাঁওতাবাজি ছাড়া আর কিছু নয় বলে মন্তব্য করেন তিনি।